《司马温公挽词四首》
宋代·苏辙

白发三朝旧，青山一布衾。
封章留帝所，德泽在人心。
未起讴吟切，来归顾托深。
杨公不久住，天意定难忱。
决策传贤际，危言变法初。
纷纷看往事，一一验遗书。
富贵终何有，清贫只自如。
西州不忍过，行哭便回车。
区区非为己，恳恳欲忘生。
力尽心终在，身亡势亦成。
遗民抛剑戟，故老半公卿。
魏丙生前友，俱传汉相名。
少年真狷浅，射策本粗疏。
欲广忠言地，先收众弃余。
流离见更化，邂逅捧除书。
赵孟终知厥，他人恐骂予。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。